Politiet beder om hjælp til at finde en mand, som i januar vandrede ind på en skole i Høje Taastrup og overfaldt en dreng

Ved du noget, eller har du tip? Skriv en sms til 1224 (alm. takst) eller mail til 1224@eb.dk

En 13-årig dreng fik sig en ubehagelig overraskelse 19. januar i år, da to mænd indfandt sig på hans skole i Høje Taastrup og vandrede hen til ham.

Midt på en gang med andre elever begynder den ene mand at slå ham i brystet og tildeler også drengen flere slag i ansigtet.

Siden har Københavns Vestegns Politi forsøgt at finde voldsmanden, men uden held, og derfor beder de nu offentligheden om hjælp.

- Vi har fundet den mand, som gerningsmanden fulgtes med, og han er sigtet for medvirken til vold og trusler, men vi mangler den anden, siger Jacob Ulrich Krogh, der er efterforskningsleder på sagen.

Manden kan ses på videoen ovenfor.

Noget med en pige

Den 13-årige dreng har ikke fået varige mén efter overfaldet.

- Men han er selvfølgelig chokeret og kigger sig over skulderen nu, siger Jacob Ulrich Krogh til Ekstra Bladet.

Politiet formoder, at de to mænd, der indfandt sig på Gadehaveskolen, gjorde det på grund af noget, den 13-årige havde gjort nogle uger forinden.

- Vi mener, at overfaldet kan skyldes, at drengen har sagt nogle grimme ting til en pige. Vi har selvfølgelig afhørt familie og venner til pigen, og det var på den baggrund, at vi fandt den allerede sigtede mand, siger efterforskningslederen.

Politiet mener, at selve gerningsmanden måske også kender familien, men det har ikke været muligt at spore sig ind på en konkret identitet.

Vennen bør give et godt råd

Københavns Vestegns Politi har haft fat i flere lokale politistationer for at høre, om de kender vedkommende.

- Men måske er han ikke kendt af politiet i forvejen. Vi har rådet manden, vi allerede har sigtet, til at tage kontakt til gerningsmanden og sige, at har bedst ud af at melde sig selv. For vi skal nok finde ham, siger Jacob Ulrich Krogh.

Gerningsmanden beskrives som mellem 25 og 30 år og omkring 175 centimeter høj. Han er almindelig af bygning, mellemøstlig af udseende, har kort, sort hår og et sort fuldskæg.

På gerningstidspunktet i januar bar han en mørkeblå dunjakke, grå bukser og sorte sko.

Ved man noget om sagen eller gerningsmanden, vil politiet meget gerne kontaktes. I dagtimerne kan Niels Søndergård fra Lokal Efterforskning kontaktes på 72588725 og ellers sidder Københavns Vestegns Politi på 43861448 hele døgnet rundt.

Videoen her er overvågningsvideo fra skolen. Gerningsmanden er ikke sløret. Video: Overvågning udsendt via politiet